Berlín 9. novembra (TASR) - Horúčka okolo filmu Harry Potter a kameň mudrcov naberá čoraz väčšie obrátky. Pred nemeckou premiérou, ktorá bude 24. novembra, vyvesia, presnejšie povedané zlepia, najväčší filmový plagát na svete.
Gigantický plagát bude mať plochu 1200 metrov štvorcových. Ozdobí jednu stranu najvyššieho hotela v Nemecku - Forum, ktorý stojí v Berlíne na Alexanderplatzi.
S obliepaním hotela plagátom rozdeleným na 300 menších kusov sa začalo dnes vo výške 70 metrov a ak to poveternostné podmienky dovolia, práce sa skončia na budúci štvrtok. O deväť dní na to sa uskutoční premiéra.
Nový primátor Berlína Klaus Wowereit označil túto akciu za "napínavú a zaujímavú". Prečo nie, keď ju môže sledovať zo svojej pracovne v Červenej radnici.